**РАЗРЕДНА ТЕЛЕВИЗИЈА**

Потребна је телевизијска кутија која ће бити постављена на клупу прекривену чаршавом.

Учитељ деци да идеју да сама праве телевизијски програм, у оквиру кога ће бити и вести из школе, интервјуи, квизови, позоришне представе, временске прогнозе и сл. . Између осталог могао би се организовати и тзв. округли сто. Два, три ученика воде дебату о нечему о чему постоје различита мишљења, на пример:

Зашто волим – не волим да идем у школу; Никада не треба лагати; Понекад се мора слагати; За батине и против њих и сл.

ЦИЉ

Деца се кроз игру навикавају да изнесу своје мишљење и саслушају ставове других, да утврђују и систематизују знања из различитих тематских целина природе и друштва, глуме....

Игра доприноси и развоју говора и омогућава учитељу да чује мишљење деце у вези са оним што се дешава у друштву.

Разредна телевизија се може искористити и као сцена за луткарску позорницу. Идеју смо преузели од учитеља Слободана Стојковића из Лапљег Села, који је драматизовао причу *Јабука,* а заједно са својим ђацима направио је лутке. Деци можете предложити да заједно драматизујете неки текст из Читанке и припремити га као представу. Лутке могу направити учитељи или неко од родитеља, док деца могу донети плишане и гумене играчке које су позајмили од млађег брата или сестре.